​ເຮືອບິນ​ອອສ​ເຕຣ​ເລຍ​ ລົງ​ຈອດ​ສຸກ​ເສີນ ຢູ່​ສິງ​ກະ​ໂປ
Qantas ​​ຫ້າມ​ບໍ່​ໃຫ້​ເຮືອບິນ​ແອຣ໌ບັສຂອງ​ຕົນ​ຂຶ້ນບິນ ຫຼັງຈາກ​​ໄດ້​ເກີດ​ໄຟ​​ໄໝ້​ເຄື່ອງ​ຈັກ
ສາຍການບິນ Qantas ຂອງອອສເຕຣເລຍໄດ້ສັ່ງໃຫ້ ເຮືອບິນແອຣ໌ບັສທັງໝົດ 6 ລຳຂອງຕົນຢຸດເຊົາບິນຫຼັງ ຈາກໄດ້ເກີດບັນຫາເລື່ອງເຄື່ອງຈັກ ທີ່ໄດ້ບັງຄັບໃຫ້ເຮືອ ບິນແອຣ໌ບັສລຳນຶ່ງລົງຈອດສຸກເສີນ ທີ່ສິງກະໂປໃນວັນ ພະຫັດມື້ນີ້ ເຮືອບິນແອຣ໌ບັສ ລຸ່ນ A-380 ຊຶ່ງເປັນເຮືອບິນໂດຍ ສານທີ່ໃຫຍ່ທີ່ສຸດໃນໂລກໄດ້ຖືກບັງຄັບໃຫ້ບິນກັບຄືນ ໄປຍັງສິງກະໂປຫຼັງຈາກນຶ່ງໃນຈຳນວນ 4 ເຄື່ອງຈັກ ຂອງເຮືອບິນໄດ້ຢຸດແລ່ນບໍ່ດົນຫຼັງຈາກໄດ້ບິນຂຶ້ນໃນ ຖ້ຽວບິນໄປຍັງນະຄອນຊິດນີ ສາຍການບິນ Qantas ເວົ້າວ່າ ບໍ່ມີຜູ້ໃດໄດ້ຮັບບາດເຈັບໃນຈຳນວນຜູ້ໂດຍສານ ທັງໝົດ 459 ຄົນ ພວກຜູ້ໂດຍສານເວົ້າວ່າ ຕົນໄດ້ຍິນສຽງດັງລະເບີດ ຢ່າງແຮງ ຫຼັງຈາກນັ້ນກໍເຫັນແປວໄຟພຸ່ງອອກຈາກ ເຄື່ອງຈັກທີ່ໄດ້ຮັບຄວາມເສຍຫາຍ ຮູບພາບຂອງເຮືອບິນຫຼັງຈາກລົງຈອດ ສະແດງໃຫ້ເຫັນ ວ່າ ມີຮອຍໄໝ້ແລະຄວັນສີດຳຍັງຕິດຢູ່ກັບເຄື່ອງຈັກ ທີ່ແຜ່ນເຫລັກປົກຄຸມຂ້າງນອກສ່ວນນື່ງ ໄດ້ຫລຸດອອກໄປ ຫລັງຈາກການລະເບີດນັ້ນ ຫົວໜ້າບໍລິຫານຂອງບໍລິສັດ Qantas ທ່ານ Alan Joyce ກ່າວຕໍ່ພວກນັກຂ່າວທີ່ນະ ຄອນຊິດນີວ່າ ທາງສາຍການບິນຈະສັ່ງໃຫ້ຖ້ຽວບິນທັງໝົດທີ່ໃຊ້ເຮືອບິນແອຣ໌ບັສ A-380 ໂຈະບິນເປັນການຊົ່ວຄາວຈົນກວ່າມີຄວາມໝັ້ນໃຈວ່າຕົນມີຂໍ້ມູນທັງໝົດທີ່ຫາໄດ້ ກ່ຽວກັບ ອຸບັດຕິເຫດໃນຄັ້ງນີ້